LETOPIS VRTCA ZA ŠOLSKO LETO 2015/16

Sto tri, šest, enajst, dvajset, štirinajst, sto, tri, šestdeset, sto trideset …

Ali vam te številke sploh kaj pomenijo? Morda, če jim dodamo enote: 103-je so otroci, vpisani v vrtec, 6 je oddelkov v vrtcu, 11 so meseci, kolikor je stara najmlajša vrtečanka, 20 je številka majhnih čevljev v garderobi *Puhkov,* 14 je vseh malih *Žogic,* 100 je število, ki označuje, kolikokrat je Anej pri *Kapljicah* pomagal Urški obuti copatke, 3 je številka, do katere štejeta vzgojiteljici pri *Balončkih*, da se stvari uredijo kot je treba, 60 so decibeli, ki odmevajo izza vrat *Škratov* in 130 meri najvišja deklica pri *Sončkih*.

Nek dobri princ je rekel, da imajo odrasli radi številke. Šele takrat razumejo stvari. Ker pa ste vsi, ki berete naše spomine na leto 2015/16, nekoč bili otroci (ali pa ste to še vedno), bomo raje zapisali še kako drugače.

Naše dogodivščine se vsako leto na novo začno SEPTEMBRA. Letos smo si ga med drugim zapomnili tudi po druženju z dedki in babicami, ki so se v našo telovadnico prišli razmigat z nami. Temu smo rekli ***Simbioza giba***.

Ta mesec je res primeren tudi za čudovite izlete po pisanih gozdovih. Vse skupine smo si takšno jesensko uživanje z veseljem privoščile. Eden od pohodov je bila tudi tako imenovana ***Srčna pot***, v okviru projekta ***Zdravje v vrtcu***, ki poteka vso leto.

Pri Balončkih, Škratih in Sončkih se ***Palček Bralček*** septembra že hrani z besedami, ko otroci pripovedujejo prinešene knjige.

Vmes pa nam je uspelo še, da začnemo s prvim mesečnim srečanjem vsake skupine vrtca z ***Društvom upokojencev Lovrenc.***

V mesecu OKTOBRU se vedno en teden dogajajo še prav posebej zanimive stvari. To je v ***Tednu otroka***. Letos smo v tem tednu odtiskovali svoje dlani na fasado vrtca. Najpogumnejši tudi svoja stopala.

Vsak dan ima ena skupina rezerviran termin v telovadnici. To je večini »tanajboljši dan«. Med drugim tam izvajamo tudi naloge v projektu ***Mali sonček.*** Male Žogice na primer pokažejo vožnjo s poganjalčkom. Prav vsaka Žogica si prisluži nalepko v knjižico.

Vmes smo našli tudi čas, da smo se stehtali. V vrtcu imamo staro, klasično tehtnico z mehansko številčnico. Otroci so modro ugibali, kaj bi ta naprava sploh bila. »To je ura. Taka za noge.« »Ja, to je ura, ki kaže, koliko si star.« In: »To je ura za mame.« Vse je res.

V že čisto pravem jesenskem mesecu NOVEMBRU smo najstarejši dve skupini pričakali Botro Jesen. Ker njenega prihoda res ne gre zamuditi, smo se odločili, da kar prespimo v vrtcu. In je res prišla. Vsa pisana, bogata, s toplo, mehko besedo. Ena deklica je sicer rekla, da je zeloooo podobna njeni teti, v podrobnosti pa se nismo spuščali …

En dan smo si privoščili tudi domače maslo, domač med, domač kruh in domače jabolko za zajtrk. Temu smo rekli ***Tradicionalni slovenski zajtrk***. Nam je preprosto teknil.

V vsaki skupini konec meseca praznujemo rojstni dan vseh otrok, rojenih ta mesec. Pri Kapljicah si na primer ta dan privoščijo pravo havajsko zabavo na plaži; tja pa spadajo »mohito« koktajli - z meliso, ledom in limeto, japonke in bikini. Aloha!

V eni skupini pa so se pogovarjali o domačih živalih. Vzgojiteljica vpraša Tino, če oni imajo kakšno domačo žival. »Ne še«, odgovori Tina, »dobili pa bomo dojenčka.« Res so ga dobili in zdravo raste.

Začel se je čarobni DECEMBER. In potrudili smo se, da je bil res tak: puhast, mehek, malce staromoden. Čaroben, skratka. Medse smo povabili čisto pravo predico, ki nam je s kolovratom, kardom in svojimi gubicami na obrazu pričarala starih časov dni …

Seveda smo s svojimi izdelki tudi letos sodelovali na šolskem ***novoletnem bazarju*** – Puhki so napravili svečnike, Žogice unikatne snežne krogle, Kapljice sadni čaj za pojest, Balončki smrečice presenečanja, Škrati in Sončki pa marmelado in ostale dobrote za ozimnico.

Spet smo povabili babice in dedke ter jim pripravili ***čajanko*** v soju sveč. Tisti dan je čaj še posebej dobro dišal.

Na jedilniku za mesec december je en dan za zajtrk bila polenta. Povprašali smo otroke, iz česa je. Odgovori? »Iz krompirja.« »Iz testa.« … Hja, bodo morali še veliko žgancev pojesti, da bodo spoznali, iz česa pravzaprav so.

Jesen se je že davno poslovila in čas je bil, da v mesecu JANUARJU pozdravimo Starko Zimo. Zelo smo je bili veseli, tudi zato, ker nam je prinesla cel jerbas novih knjig za našo vrteško knjižnico.

***Planinski krožek*** se je odpravil na še en njihov izlet, tokrat na nočni pohod po Lovrencu. V mesecu marcu bodo osvojili Stoletno lipo, v maju pa načrtujejo plezanje na plezalni steni in pohod h Klančniku.

Pri Škratih so obravnavali levo in desno stran. Najlažje je, če veš, s katero roko se jé. Vzgojiteljica Valu: »A si levičar ali desničar?« Val skomigne: »Menda sem jaz lisičar.«

Pri Sončkih pa Lucija razlaga, da njena mama dela v turnusu. Radovedna vzgojiteljica jo vpraša, v kateri firmi. Lucija jo strogo pogleda: »Pa saj sem ti rekla, da v Turnusu. To je tista rjava hiša v Rušah.«

In tako mine dolgi januar in pride nov veseli mesec.

Pust veselih ust – kot ponavadi v mesecu FEBRUARJU. Vrtec so preplavili vitezi, spajdermeni, princeske, levi in miške, pod budnim očesom vzgojiteljic-kavbojk.

Zapadel je tudi sneg – Jeeee! – In to smo vsekakor izkoristili za snežne radosti; valjanje po snegu, dričanje na vrečah, nismo pa pozabili na živali in odnesli smo jim hrano v krmišče.

Pri Balončkih vsak mesec spoznavajo eno divjo žival. Tokrat je na vrsti lev. Na temo te živali preberejo zgodbo, jo likovno upodobijo in pripravijo razstavo. Pravi raziskovalci so.

Pri starejših skupinah pa se februarja pogovarjajo o poklicih. Lariso vprašamo, kaj dela njena mama v službi. Logičen odgovor: »Uboga šefa.«

In kar naenkrat pride že pomlad. V mesecu MARCU so se začela ***Pomladna srečanja za starše.*** Vsaka skupina si je po svoje zamislila njihov dan. Tako so Puhki izdelali senzorično Bibo, Žogice so zaplesale in si izdelale glasne ropotulje, Kapljice so prikazale malo Kapljico skozi letne čase, Balončki so svoje starše peljali na nevaren safari mimo divjih živali, Sončki in Škrati pa so skupaj predstavili minule mesece v vrtcu z vsemi pesmimi, deklamacijami in plesom, ki so ga do takrat usvojili. Predstavili so se tudi plesalci, ki so vključeni v vrteški ***krožek Folklora***.

In zgodila se je Planica 2016. V avli vrtca smo na veliko steno projektirali četrtkove in petkove skoke. Ne vemo, ali so morali menjati kakšno počeno steklo v vrtcu, prepričani pa smo, da smo bili najglasnejši navijači v Lovrencu.

Vmes pa pridno zbiramo in pravilno stiskamo plastenke in še vedno zbiramo tudi baterije, kartuše, star papir, saj z veseljem sodelujemo v ***Eko projektu***.

V okviru projekta Zdrav vrtec smo v mesecu APRILU imeli ***Kros zdravja***, kjer so otroci na zabaven način tekmovali med seboj. Tako kot v ***Cici Veseli šoli***, kateri smo se tudi letos pridružili in reševali zanimive naloge, pa tudi pomagali smo lahko drug drugemu.

Včasih pride k nam pogledat ravnateljica. Na vprašanje vzgojiteljice: »Ali veste, kdo je ravnateljica?«, Lea pametno pove, da je to menda naprava za ravnanje papirja …

V aprilu smo tudi ***odprli vrata*** vrtca in prišli so nas obiskat otroci, ki (še) niso vključeni v naš vrtec. Z nami so se igrali in ustvarjali. Tako je bilo pri nas še bolj razposojeno kot ponavadi.

Nekega aprilskega dne pa smo se starejše štiri skupine malo bolj uredile in nališpale ter z avtobusom odšle na lutkovno predstavo v ***Mariborsko lutkovno gledališče.*** Pirat, ki je preko nedosegljive Lune spoznal svojo zmoto in se potrudil biti boljši, nas je vse prevzel.

In poslikali smo še eno betonsko steno vrtca! Odtisom dlani in stopal vseh otrok vrtca so se pridružila še drevesa, sonce, dež, živali, čez vse pa čudovita mavrica. Zdaj še raje stopamo v našo hiško.

Otroci, ki vso leto prepevajo v ***krožku Pevski zbor***, so odšli na Revijo otroških in mladinskih pevskih zborov v Selnico ob Dravi, kjer so seveda poželi bučen aplavz.

In prišel je čas, da v MAJU najstarejši v vrtcu, tisti, ki gredo že v šolo, zaplavajo v ruškem bazenu. Kakšno veselje in navdušenje! Vsakodnevna vožnja na ***plavalni tečaj*** z res dooooolgim avtobusom, ki ga vozi »avtobusarka« (torej voznica in ne voznik … ), ponuja veliko možnosti opazovanja. Tako zagledamo otoček na reki Dravi in vanj zapičeno zastavo. Vzgojiteljica vpraša, kakšna (čigava) zastava je to (bela, modra, rdeča, z grbom Triglava in zvezdami … ). Tinja prepričano zavpije: »Ja, od Petra Prevca!« Seveda, pravzaprav …

Leta še ni konec, a Letopis mora v tisk. Tako ne bodo zapisane zgodbe z ***Vrtca v naravi***, niti z ***Zaključnih izletov.*** Toda veliko vrtčevskih zgodb ni zapisanih, pa so čudovite. Veliko otroških očk se zasveti, pa niso ovekovečene s fotografskim aparatom. Veliko besednih domislic otrok nas do solz nasmeji, pa jih ni v rubriki Izjave na spletu ... Ker to preprosto ni mogoče. Bolj pomemben je topel spomin, ki ob vsem vsakodnevnem delu in druženju ostane v srcih otrok, vzgojiteljic in vseh drugih, ki stopajo v našo čudovito hiško pod mavrico.

Med vsemi projekti in dejavnostmi, na katere smo res lahko in tudi smo, kar se da ponosni, je odpetih kakšnih »nekajkratposto« pesmic, prebranih kakšnih »nekajkratpodeset« pravljic, odmevata smeh in tudi jok, sliši se rajanje in tudi prekomerno vreščanje. Vse to je NAŠ VRTEC.

Za tiste pa, ki vendarle želite tudi številčno vrednotenje, še nekaj podatkov: če bi vse 103 vrtečane postavili enega na drugega, bi skupaj dosegli kar 112 metrov in pol v višino! Pa bi se ob tem vseeno zavedali, da smo pravzaprav vsi veliki le tistih 80 cm, kolikor meri najmanjši Puhek … In če bi brez postanka peli pesmi, ki smo jih vsi otroci osvojili v vrtcu, bi se ta CD vrtel kakšne tri ure … Ker smo ***majhni, a dovolj veliki za doseganje tistega, kar si želimo in zmoremo.***

In čeprav je naša številka čevljev v tem šolskem letu tudi za celo številko večja, ni pomembno, kako velike korake sedaj delamo, temveč to, da z nogami stopamo po pogumni, pošteni, dobri poti.

Naj po tej poti stopajo tudi noge, ki so nekoč nosile najmanjše čeveljčke iz garderobe Puhkov.

P.s.: Vsi dogodki in anekdote so popolnoma resnični, spremenili smo le imena akterjev. Za vse »statistične podatke« obstajajo pri zapisovalki (ki sicer ni matematičarka … ) tudi izračuni.

Z veseljem vse zapisala maja 2016 vzgojiteljica K.P.